Author: MPSVaR
Last saved by: spano

Predkladacia správa

	Ministerstvo práce  sociálnych vecí a rodiny Slovenskej republiky predkladá na rokovanie vlády Slovenskej republiky návrh „Spoločného memoranda o inklúzii“ Joint Inclusion Memorandum - JIM na základe uznesenia vlády SR č. 1154/2001 v bode B.117  a uznesenia vlády SR č. 963/2002.

	Materiál sa predkladá v nadväznosti na ciele, ktoré vyplynuli zo zasadnutí Európskej rady v Lisabone a v Nice v súvislosti s bojom proti chudobe a sociálnemu vylúčeniu a modernizáciou systémov sociálnej ochrany v jednotlivých členských štátoch; a v súlade so záväzkami Slovenskej republiky deklarovanými v Národnom programe pre prijatie Aquis communautaire.

	V roku 2001 vyzvala Európska rada v Göteborgu kandidátske krajiny, aby ich národné politiky obsahovali ciele Európskej únie v oblasti podpory sociálneho začleňovania. Cieľom je pripraviť kandidátske krajiny na plnohodnotnú účasť na otvorenom spôsobe koordinácie na procese sociálnej inklúzie od dátumu vstupu do Európskej únie.

 V rámci tejto prípravy bol vypracovaný návrh Spoločného memoranda o inklúzii - JIM. Cieľom memoranda je  stanovenie priamych a dlhodobých kľúčových úloh sociálnej inklúzie, zvýšenie povedomia dotknutých orgánov a organizácií o spoločných cieľoch dohodnutých na summite v Nice, ako aj o pracovných metódach, ktoré sa používajú na úrovni únie,  rozvíjanie národnej integrovanej stratégie v boji proti chudobe, vyvíjanie konsenzu v prioritách politiky s cieľom podchytiť prípravu programovacích dokumentov štrukturálnych fondov.

	Materiál v zmysle doporučenej osnovy Európskej komisie obsahuje analytickú časť, kľúčové výzvy, politické opatrenia, návrh podpory rodovej rovnosti vo všetkých opatreniach, podporu sociálnej inklúzie prostredníctvom štrukturálnych fondov, štatistické systémy,  indikátory a závery. V procese prípravy JIM bol priebežne konzultovaný s Európskou komisiou a s členmi pracovnej skupiny, vytvorenej na jeho vypracovanie.

	Po tejto príprave, schválením dokumentu a jeho podpísaní zo strany Slovenskej republiky a Európskej komisie, Slovenská republika  pristúpi k vypracovaniu „Národného akčného plánu boja proti chudobe a sociálnemu vylúčeniu“ a predloží ho  Európskej komisii na jeseň 2004.

	Predkladaný materiál bol zaslaný 13-tim subjektom, z toho 10 subjektov zaslalo pripomienky do stanoveného termínu, žiadna z pripomienok nemala zásadný charakter a nebolo potrebné rozporové konanie. Materiál sa predkladá na rokovanie vlády SR. 

	Predkladaný materiál  nemá dopad na verejné financie, na zamestnanosť a životné prostredie.